## Metrovalencia avança diumenge que ve, 12 de maig, l’inici del servici amb motiu de la festivitat de la Mare de Déu dels Desemparats

*** El primer tren de la línia 1 entre València Sud i Empalme eixirà a les 5:55 hores i el de la línia 3 entre Machado i Avinguda del Cid a les 6:15 hores
* Durant la nit del dissabte el servici nocturn funcionarà fins a les tres de la matinada**

Metrovalencia avançarà diumenge que ve, dia 12, l’horari dels primers servicis de metro, amb la finalitat de facilitar l’assistència de públic als actes que es desenvoluparan a la plaça de la Mare de Déu de València, amb motiu de la festivitat de la Mare de Déu dels Desemparats.

El primer tren de la línia 1 eixirà de València Sud a les 5.55 hores amb destinació a Empalme, des d’on tornarà en direcció contrària per a cobrir el recorregut fins a Castelló a les 6.17 hores.

A les 6.15 hores partirà un tren de línia 3 des de l’estació de Machado amb direcció a Avinguda del Cid. A les 6.42 hores, este eixirà d’Avinguda  del Cid amb direcció a Rafelbunyol.

Estos servicis enllaçaran amb la resta de circulacions previstes en el seu horari habitual de diumenges i festius. Metrovalencia té com a estacions més pròximes Túria, Àngel Guimerà, Plaça d’Espanya, Xàtiva i Colón.

**Servici nocturn**

En ser cap de setmana, el servici nocturn de Metrovalencia, denominat ‘A la Lluna de Metrovalencia’, circularà el divendres i dissabte fins prop de les 3 de la matinada. Els últims passos pel centre de la ciutat de València, a l’estació d’Àngel  Guimerà, cap a les diferents destinacions s’establixen entre les 2.30 i les 3.00 hores.

**Actes previstos**

Els actes per a commemorar la festivitat de la Mare de Déu donaran principi a les 5 hores de la matinada amb la missa descoberta que se celebrarà a la basílica de la Mare de Déu. A les 8.00 hores s’iniciarà la missa d’infants.

L’acte del trasllat de la Mare de Déu començarà a les 10.30 hores i a les 12.00 hores se celebrarà la missa pontifical a la Seu. A la vesprada es desenvoluparà la tradicional processó amb la qual es tancaran els actes festius en honor de la Mare de Déu.

Tots els usuaris que vulguen ampliar la informació d’estos servicis poden telefonar al telèfon 900 46 10 46 d’atenció al client de Metrovalencia. Esta informació també està disponible en la [pàgina web de Metrovalencia](http://www.metrovalencia.es/), en xarxes socials @metrovalencia i en facebook/metrovalencia.fgv, així com en l’*app* oficial de Metrovalencia.

Fecha: 09/05/2024